***Муса Җәлилнең тормышына һәм иҗатына багышланган***

 ***“Тамчы -шоу” интеллектуаль уен.***

**Максат:**Муса Җәлилнең тормыш юлы һәм иҗатына кызыксыну уяту;туган илгә мәхәббәт, патриотизм  хисләре тәрбияләү;  Муса Җәлилнең тормыш юлы белән өстәмә әдәбият аша танышу;бәйләнешле сөйләм телләрен үстерү; балаларны эзләнергә,мөстәкыйль эшләргә өйрәтү.

Җиһазлау: “Муса Җәлилнең тормышын һәм иҗатына багышлаган күргәзмә”, төрле рәсем слайдлары, компьютер, проектор

Хәерле көн укучылар, укытучылар һәм хөрмәтле кунаклар! 3 нче сыйныф укучылары белән әзерләнгән Тамчы шоу уенын башлап җибәрәбез. Иң зирәк, иң тапкыр , иң җитез укучылар уенның җиңүчесе булыр.Димәк, сорауларга уйлап һәм тиз арада җавап бирү тәләп ителә.

**Укытучы :**Балалар,сез гөлләр үзегез,

Чыктыгыз калкып җир карныннан.

Һәм чәчәк аттыгыз,үстегез

Атагыз,анагыз каныннан.

-Укучылар,бу шигырь юлларының авторы кем?(М.Җәлил)

-Әйе,сез дөрес әйттегез.Безнең бүгенге уеныбыз күренекле татар шагыйре, Советлар Союзы Герое, Ленин премиясе лауреаты М.Җәлилгә багышлана.

**Укытучы:** Муса Җәлил! Бу исем хәзер һәр татар кешесенә, һәр милләт баласына яхшы таныш. Бу исем халык йөрәгендә Ватанга тугрылык, батырлык, каһарманлык үрнәгенә әверелгән. Шуңа күрә дә аның тормышындагы һәр вакыйга, һәр сәхифә безнең өчен аеруча кадерле, аеруча изге.

Командаларның танышуы.

Беренче команда **“Сандугач”,** девизлары:*“Укырга, тырышырга! Эзләнергә, табарга!”*

Икенче команда **“ Чишмә”,** девизлары: “Берлектә көч!”

**Укытучы :**Бәйгене башлыйбыз.

**1 нче тур.Танып бел .( 1 балл)**

1.Экранда бирелгән рәсемнәргә күз салыгыз:Кайсы рәсемдә Муса Җәлил сурәте?(2)

 **(1 нче слайд ).**

Абдулла Алиш(1)

Муса Җәлил(2)

 Габдулла Тукай(3)

2.Экрандагы саннарга карагыз, Җәлилнең туган көнен атагыз.(1)

**( 2 нче слайд ).**

15 нче февраль 1906 нчы ел.(1)

26 нчы апрель 1886 нчы ел.(2)

15 нче сентябрь 1908 нче ел.(3)

3.Экранда төрле биографияләрдән өзек бирелгән.Кайсысы М.Җәлилгә туры килә?(2)

**( 3 нче слайд ).**

Арча районы Яңасала авылында урта хәлле крестьян гаиләсендә туа.(1)

Оренбург губернасы Мостафа авылында крестьян гаиләсендә туа.(2)

Спас районы Көек авылында авылында крестьян гаиләсендә туа.(3)

4. М.Җәлил башлангыч белемне алган мәдрәсә.(1)

**( 4 нче слайд ).**

”Хөсәения” мәдрәсәсе.(1)

 ”Галия”мәдрәсәсе.(2)

  ”Мөхәммәдия”мәдрәсәсе.(3)

5.Экрандагы әсәр исемнәренә күз салыгыз. Кайсысы Муса Җәлилнеке?(3)

 **( 5 нче слайд ).**

« Дуслык»(1)

« Дәү әнигә күчтәнәч»(2)

«Карак песи»(3)

6.Казанда кайсы театр Муса Җәлил исеме белән бәйле?

(6 нчы слайд )

«Зур рус драма театры»(1)

«Татар дәүләт опера һәм балет театры»(2)

«Татар дәүләт академия театры»(3)

**Укытучы:** Әйе, дөрес укучылар. Татар дәүләт опера һәм балет театры 1956 нчы елдан бирле шагыйрь Муса Җәлил исемен йөртә.

Татар дәүләт академия театры 1939 нчы елдан бирле күренекле драматург Галиәсгар Камал исемен йөртә.

Зур рус драма театры 1948 нче елдан бирле күренекле артист Василий Качалов исемен йөртә.

**2 нче тур.”Шигырь сөючеләр” бәйгесе (2 балл)**

Дәвам ит һәм исемен әйт.

М.Җәлилнең әсәрләреннән укытучы өзек укый, укучылар дәвам итә, өзекнең исемен әйтә.

1.Чоландагы ак майга ...
*(Ияләшкән күселәр,*

*Мин чоланны сакларга*

 *Куштым ала песигә.)”Карак песи”*

2.Суык бабай, кил безгә...
*(Яңа ел бәйрәменә,*

*Чыршы әйләнәсендә
 Җыр җырлап әйләнергә.)”Суык бабай”*

3.Мин тез чүкмәм, катыйль, синең алда,
 *(Кол итсәң дә, тоткын итсәң дә.*

*Кирәк икән, үләм аягүрә,*

 *Балта белән башын киссәң дә.) “Катыйльгә”*

4. Ул якын сердәше
*(Чишмәне сагына
Таң кошын юксынып,
Чишмә дә зарыга.) “Сандугач һәм чишмә”*

5. Юл чатында ялгыз гына
*(Үсеп утыра бер карт имән.
Тирә– ягы яшел чирәм,
Ботаклары җиргә тигән.) «Имән»*

6.Мин күп күрдем филдәй кешеләрне:
(*Киң күкрәкле, тимер бәдәнле.
Тик күрәсе иде эше белән
Кеше булган иң чын адәмне.) «Бер үгет»*

7. Җырларым, сез шытып йөрәгемдә,
*(Ил кырында чәчәк атыгыз!
Күпме булса, сездә көч һәм ялкын,
Шул кадәрле җирдә хаккыгыз!) «Җырларым»*

8. Ерак түгел моңаеп
*(Утыра ромашка кызы,
Тик чуклары ак түгел,
Кан шикелле кып-кызыл.) «Кызыл ромашка»*

9. Барыгыз болынга, балалар!
(Йөгерез, уйнагыз, көлегез!
Елмайсын күреп шат аналар,
Юансын боеккан күңлегез*.) «Чәчәкләр»*

10.Ул салмак кына кабатлый шуны,

*(Шул аның җыры, шул аның моңы:*

*-Кәккүк, кәккүк ,кәккүк!) «Күке»*

**3 нче тур. “ Кем тизрәк”(1балл)**

Кроссворд чишү

                                           **М**ОСТАФА

                              ОРЕНБ**У**РГ

                                АВГУ**С**Т

                                           **А**ЛИШ

                                          **Җ**ЫРЛАРЫМ

                              ӘМИН**Ә**

                            ФЕВРА**Л**Ь

                                МОАБ**И**Т

                                      ЧУ**Л**ПАН

1. М. Җәлил туган авыл.
2. М. Җәлил туган өлкә.
3. М. Җәлил кайсы айда хөкем ителә.
4. М. Җәлилнең якын дусты, көрәштәше.
5. Бу юллар нинди шигырьдән? “Сез үлсәгез мин дә онытылырмын,

                                                             Яшәсәгез мин дә яшәрмен.

 6. М. Җәлилнең тормыш иптәше.

 7. М. Җәлил туган ай?

 8. Үзнең үлемсез шигырьләрен ул кайсы төрмәдә иҗат итә?

  9. М. Җәлилнең кызының исеме.

**4 нче тур. “Сүзләр уйла ” уены.**

Бер минут эчендә күбрәк сүзләр уйлап язарга кирәк.Сүзләр кабатланырга тиеш түгел.

**Кызылромашка**

**5 нче тур.Капитаннар ярышы. “Дөрес җавап” уены.**

Сорауларга” әйе” яки “юк” дип җавап бирергә кирәк.(1 балл)

“Сандугач” командасының командирына сораулар:

1. Муса Җәлил Казанда туа.
2. Төрмәдә күп шигырьләр яза.
3. Мусаның әнисе Рәхимә шигырьләр, җырлар яза.
4. М.Җәлил “Туган тел” шигырен язган.
5. Җәлил 1906 елның 15 февралендә туа.
6. М.Җәлилнең Казандагы һәйкәлнең авторы-Цигаль.
7. Мусаның әтисе Мостафа.
8. М.Җәлилнең төрмәдәге якын дусты-Абдулла Алиш.
9. Муса Җәлил Волхов фронтында көрәшә.
10. М.Җәлил-җырчы.

 “Чишмә” командасының командирына сораулар:

1. Ул Мостафа авылында туа.
2. Җәлил 1944 елның 25 августында  хөкем ителә.
3. “Кызыл ромашка” шигырен Муса Җәлил язмаган.
4. Казанда М. Җәлилнең музее бар.
5. Җәлилнең кызы Әминә.
6. М.Җәлил 13 яшендә “Бәхет” исемле шигырен яза.
7. Татарстанда Җәлил поселогы бар.
8. “Моабит дәфтәрләре” җыентыгы М.Җәлилнеке.
9. М.Җәлил “Хөсәения” мәдрәсәсендә укый.
10. Мәскәүдә Җәлил “Кечкенә иптәшләр” исемле балалар журналында эшли.

**Сүз жюри әгзәләренә бирелә. Йомгаклау, бүләкләр тапшыру.Укытучының сүзе.**

*(Салмак кына Муса Җәлилнең «Җырларым» шигыре яңгырый)*

**Укытучы:**Укучылар сез барыгыз да бу бәйгегә зур әзерлек белән килгәнсез. Зур рәхмәт! Шагыйрь иҗатын өйрәнүне алга таба да дәвам итәрсез.Бөек шагыйребез Муса Җәлил исеме буыннан буынга килә. Ул безнең күгебездә сүнмәс йолдыз булып балкый.

Каның белән язган шигырьләрең

Тетрәп укый сине бөтен җир,

Буыннардан – буыннарга килер

Мәңге үлмәс, Муса, синең җыр!

Укучылар шуның белән уеныбыз тәмам. Үзегез өчен кызыклы мәглуматлар алгансыздыр дип ышанып калабыз.